Lav et referat af nedenstående tekst:

Tekst:
Haglkugler så store som tennisbolde der hamrer ned fra himlen klokken 02:00 om natten, lyder som bomber, og som ødelægger både tagsten og vinduesruder. Det var, hvad mestersvend Stian Sole Nørsterud og familien fra Aabybro blev mødt af, da de skulle have deres første overnatning på familieferien ved Gardasøen. - Ungerne fløj op af sengene og skreg. Vi kastede os under sengene, og vi tænkte, at 'shit nu ryger de igennem taget'. - Det føltes som en evighed, og det var en ekstrem situation at være i. Vi tænkte, at vi var i fare, og haglene blev større og større og tungere og tungere. Man skulle nærmest tro, der var krig udenfor, siger Stian Sole Nørsterud onsdag middag på en telefonforbindelse fra swimmingpoolen på campingpladsen Del Garda Village and Camping. Sat sine spor Siden natten til tirsdag er vejret slået om i det norditalienske. Sol og høje temperaturer er vendt tilbage, så nu kan børnene bruge tiden legende i swimmingpoolen. Men oplevelsen natten til tirsdag har sat sig sine spor i specielt familiens tre sønner på ti, syv og fire år. - Vi fik ikke meget søvn første nat, og anden nat vågnede vores to største sønner mange gange, hvis der kom en flyver forbi, eller hvis sengen knirkede. De var utrygge, siger Stian Sole Nørsterud. Da det værste haglvejr var stilnet af natten til tirsdag, snakkede Stian Sole Nørsterud med sin svigerfar, som lå med sin campingvogn på nabo-campingpladsen. Svigerfarens bil var smadret, og det fik familiefaren til også at tjekke deres egen bil. - Jeg løb op til bilen, og der var huller i husene. Og bagruden var blæst ind. Der var kaos på hele pladsen, og der kom mange mennesker ud og ansatte, der løb rundt, siger Stian Sole Nørsterud. Ødelagt bil Campingspladsens reception blev omdannet til et midlertidigt krisecenter, hvor folk kunne få remedier til at lappe knuste ruder på både biler og campingvogne. - Midt om natten fik vi så udleveret store plasticstykker og tape, og så fik vi tapet bilen. - Så gik vi ned i mobilhomen igen og prøvede at få noget søvn. Jeg fik nok to timer, for der var tusind ting, der kørte i hovedet på en. Vi var lidt i chok. Efterfølgende er der andre på campingpladsen, der har fortalt familien, at der på campingpladsen er 100 tilskadekomne, hvoraf tre er kritiske som følge af haglene. - Jeg håber virkelig ikke, der er børn iblandt dem. Det er fuldstændig forfærdeligt. Uvist hvordan turen går hjem Familien har valgt at fortsætte ferien som planlagt. Derfor skal de være på Del Garda Village and Camping indtil 5. august. Men det er stadig et område, som er mærket af uvejret, på trods af de lokale har været i gang med oprydningsarbejdet lige siden. - Der er huller på størrelse med knytnæver på husene, og når man kigger rundt, ligner det et bombeangreb. Tykke grene, der er faldet ned, fylder det hele, og ved poolområderne er hundredvis af liggestole gennemhullet, lyder det. Hvordan turen hjem mod Danmark bliver, ved de ikke endnu. Deres bil kan ikke køre, og de afventer svar fra SOS International. - Vi venter på, hvad der skal ske. Vi har god tid, og vi prøver bare at forsikre vores børn om, at uvejret ikke kommer igen. Det er værre for dem, som skulle hjem nu her, siger Stian Sole Nørsterud.

Referat:
Familien Sole Nørsterud fik en voldsom og ubehagelig start på ferien ved Gardasøen.